### 8.      Orientering om foreløbige beregninger af renovationsgebyrer 2017

**Åbent**

Sagsnr.: 326-2016-25528       J.nr.: 07.00.01            Dokumentnr.:
326-2016-173122

**Sagstype**

Orientering.

**Resume og sagens baggrund**

Administrationen har udarbejdet foreløbige renovationsgebyrer
for 2017, der fremlægges til orientering.

**Indstillinger**

Direktøren indstiller, at orienteringen tages til
efterretning.

**Behandling**

Teknik- og Miljøudvalget.

**Sagsfremstilling**

Affaldsområdet er et gebyrfinansieret område, der skal hvile
i sig selv. Det er den enkelte ordning inden for affaldsområdet, der skal hvile
i sig selv, men de lovgivningsmæssige rammer giver mulighed for at lægge de
enkelte ordninger sammen til ét eller flere gebyrer. I Kalundborg Kommune er
der tre gebyrtyper:

· Et grundgebyr, der indeholder alle de omkostninger, der ikke er
ordningsspecifikke.

· Et genbrugsgebyr, der indeholder omkostninger til drift af
genbrugspladser, indsamling af storskrald og ordninger for glas og papir.

· Et gebyr for dagrenovation, der er afhængig af beholderstørrelse,
og derfor er forskellig fra husstand til husstand.

Udover disse er der gebyrer for en række tilvalgsydelser, og
KaraNoverens takster for direkte aflevering til [adresse] modtageanlæg.

På baggrund af et større mellemværende mellem det
gebyrfinansierede område og det skattefinansierede område blev der i 2014
truffet en beslutning om, at mellemværendet hvert år skulle reduceres med 1,3
mio. kr., og at der herudover skulle tilføres 1 mio. kr. fra mellemværendet til
affaldsplanens initiativer. Herudover blev gebyrerne sat ned med virkning fra
og med 2015. Samtidig med gebyrnedsættelsen steg udgifterne til blandt andet
drift af genbrugspladser, og i 2015 var der derfor ikke balance mellem
indtægter og udgifter. Tilsvarende er forventningerne til 2016.

Det tekniske område har derfor gennemgået udgifterne på
affaldsområdet nøje og har vurderet budgettet og opdelingen mellem gebyrerne i
forhold til de lovgivningsmæssige rammer.

Det betyder, at der fra 2017 og frem må forventes nogle
justeringer mellem områderne, ligesom de samlede gebyrer må forventes at stige
igen.

Der er beregnet nogle foreløbige gebyrer for 2017.
Udgangspunktet er både udgifterne til ordningerne og beslutningen om
afviklingen af mellemværendet med 1,3 mio. kr. om året. Mellemværendet
forventes at være cirka 17,3 mio. kr. ved udgangen af 2016. Med en afvikling
med 1,3 mio. kr. om året til og med 2024 vil der i alt - af mellemværendet -
restere cirka 6 mio. kr. i alt til arbejdet med affaldsplanens initiativer. Det
svarer til cirka 0,8 mio. kr. om året indtil 2024. Mellemværendet vil herefter
være 0 kr.

Administrationen vurderer, at der bør være et mellemværende
på cirka 2 mio. kr. således, at udsving i regnskaberne kan justeres via
mellemværendet, og der derved kan holdes stabile priser, der i en årrække kun
reguleres med pris- og lønfremskrivning. For at have et mellemværende på 2 mio.
kr. ved udgangen af 2024, betyder det, at der kan afsættes 0,5 mio. kr. om året
til arbejdet med affaldsplanens initiativer, medmindre der reguleres på
afviklingen af mellemværendet.

De foreløbige gebyrberegninger indeholder ikke udgifter til
eventuelle nye indsamlingsordninger i årene frem. Alt afhængig af hvilke
indsamlingsordninger, der vil være nødvendige i årene frem for at nå
genanvendelsesmålene, vil der komme yderligere udgifter til affaldsområdet.

De foreløbige beregninger indeholder et beløb til en årlig
opsparing til nye beholdere til dagrenovation på 3,5 mio. kr. om året. Der er
taget udgangspunkt i, at der i den næste kontraktperiode vil blive leaset nye
beholdere, som i forrige kontraktperiode. Beløbet på 3,5 mio. kr. om året
betyder, at der ikke vil skulle ændres væsentligt på taksterne på grund af
leasingudgifter fra 2020 og fire år frem.

Som bilag 1 er vedlagt et udkast til et takstblad for 2017
med angivelse af de forslag til gebyrer, som de foreløbige beregninger har
resulteret i. Det tekniske område vil arbejde yderligere med gebyrerne i
forbindelse med det administrative forslag til budget for 2017 og gebyrer. Der
vil i den forbindelse blive set på eventuelle udgifter til nye
indsamlingsordninger, og der vil blive foretaget en del redaktionelle
ændringer, således at takstblad og gebyrer afspejler kontrakter og regulativer.

**Økonomiske konsekvenser**

Gebyrerne er foreløbige og udarbejdelse af endelige gebyrer
følger tidsplanen for budgetlægningen.

**Bilag**

|  |  |
| --- | --- |
| Bilag 1 - Udkast til takstblad med foreløbige takster for budget 2017 | 326-2016-184397 |